Tárgy: előterjesztői kiegészítés 

Előterjesztés száma: 123-16/2026.

Előterjesztés tárgya: „Javaslat az Európai Bizottság Polgárok, Esélyegyenlőség, Jogok és Értékek programjában nyertes, nemzetközi konzorciumban megvalósítandó, „DEMOCRACITY Network for strengthening local democracy through participatory methods” (Hálózat a helyi részvételi demokrácia erősítéséért részvételi módszerek alkalmazásán keresztül) című projekt konzorciumi szerződésének elfogadására és aláírására”

A tárgyi előterjesztéshez a következő előterjesztői kiegészítést teszem:

Az előterjesztés I. Előzmények helyébe a következő szöveg, annak 8. és 9. mellékletének helyébe pedig jelen előterjesztési kiegészítés 1. és 2. melléklete lép. Továbbá az előterjesztés kiegészül jelen előterjesztési kiegészítés 3. mellékletével:

I.	 Előzmények

Budapest Főváros XIV. Kerület Zugló Önkormányzata (a továbbiakban: Önkormányzat) 2025. márciusában pályázatot nyújtott be az Európai Unió Polgárok, Esélyegyenlőség, Jogok és Értékek program (a továbbiakban: CERV) felhívására, nemzetközi konzorciumban.
A benyújtott, DEMOCRACITY Network for strengthening local democracy through participatory methods” (Hálózat a helyi részvételi demokrácia erősítéséért részvételi módszerek alkalmazásán keresztül) projekt célja, hogy a helyi önkormányzatok és a civil szervezetek kapacitását erősítse a részvételi demokrácia, a társadalmi párbeszéd és inklúzió terén, valamint nemzetközi hálózatot hozzon létre a hosszú távú együttműködés és tudáscsere támogatására. 
Ennek érdekében a projekt fenntartható tudásbázist épít az aktív állampolgárság és demokratikus elköteleződés támogatására, részvételi módszerek fejlesztése és tesztelése révén: a projektpartnerek egy gyakorlatorientált, adaptálható módszertani eszköztárat (Participatory Cookbook – Részvételi Szakácskönyv) dolgoznak ki a projekt során.
A projekt segíteni fogja az önkormányzatokat és a közösségi szereplőket a jelenlegi demokratikus kihívások kezelésében, ideértve az alacsony részvételi arányokat, a dezinformáció terjedését és a növekvő társadalmi polarizációt.
A főpályázó, egyben a projekt konzorciumvezetője a Közösségfejlesztők Egyesülete (a továbbiakban: KÖFE); a konzorcium további tagjai az Önkormányzaton túl:
-	Slagalica - Zaklada za razvoj lokalne zajednice, (Horvátország),
-	Asociatia GAL Homorod-Kukullo Leader, (Románia),
-	Stowarzyszenie Centrum Wspierania Aktywności Lokalnej. (Lengyelország).
-	Bürgerstiftung Barnim Uckermark, (Németország).
A projektben társult partnerek is részt vesznek, akik azonban nem jogosultak költségek felszámítására vagy hozzájárulás igénylésére:
-	Budapest Főváros II. Kerületi Önkormányzat,
-	Budapest Főváros XI. kerület Újbuda Önkormányzata,
-	Budapest Főváros XII. Kerület Hegyvidéki Önkormányzat,
A konzorciumi tagok 25-50 fős tematikus várostalálkozókat (Town Meeting) szerveznek, amelyek körülbelül 3–4 havonta kerülnek megrendezésre. Ezek során bemutatásra kerül egy-egy részvételi módszertan, melyet a résztvevők esettanulmányokkal, interaktív módon tereplátogatásokkal egybekötve sajátítanak el.
A tanulási szakasz (tematikus várostalálkozók) lezárása után, 2027 nyarán egy nagyszabású nemzetközi bootcamp-ben kerülnek megosztásra a tapasztalatok egy sokkal szélesebb körben, majd a helyi pilotprojektek megvalósítása után egy zárórendezvény valósul meg az elkészült módszertani eszköztár népszerűsítésére.
Ezzel átfedésben, 2026. második felétől 2027. decemberig a konzorciumi tagok pilotprojekteket valósítanak meg, ahol az adott részvételi módszert élesben tesztelik vagy adaptálják a helyi környezetben. 
Az Önkormányzat tervezett feladatai a projektben: 
-	2026. március 18-20. között budapesti várostalálkozó szervezése,
-	részvétel a konzorciumi tagok által szervezett várostalálkozókon, amelynek keretében az Önkormányzat két munkatársat delegál. A várostalálkozók időpontjai: 2026. június (Osijek, Horvátország), 2026. november (Varsó, Lengyelország), 2027. március (Vlăhița, Románia),
-	részvétel a KÖFE által szervezett nyári egyetemen 2027. júniusában,
-	végezetül pedig a pilotprojekt megvalósítása (bővebben a támogatási szerződés 73-74. oldalain).
A konzorciumi partnerek által vállalt feladatok:
-	KÖFE: a projektet indító kerekasztalok megszervezése, városi találkozó szervezése, Bootcampet és nyári egyetemet tartalmazó nemzetközi esemény szervezése,
-	Slagalica - Zaklada za razvoj lokalne zajednice: városi találkozó rendezése a pályázati pénzek felhasználásának közösségi tervezéséről,
-	Asociatia GAL Homorod-Kukullo Leader; városi találkozó rendezése a különböző szektorok bevonásával történő közösségi ötletalkotásról és tervezésről,
-	Stowarzyszenie Centrum Wspierania Aktywności Lokalnej: városi találkozó szervezése a zöld átállás érdekében való közösségi együttműködésről.
-	Bürgerstiftung Barnim Uckermark: városi találkozó szervezése hátrányos helyzetű vagy sérülékeny ifjúság bevonásáról
A projekt teljes időtartalma: 2026. január 1.-2027. december 31.
A projektben az Önkormányzat részére előzetesen megítélt támogatás összege: 29 070 euró (~11 220 000 Ft), amelynek 60%-a (17 442 euró, ~6 732 000 Ft) előfinanszírozásban, 40%-a (11 628 euró, ~4 488 000 Ft) utófinanszírozásban kerül kifizetésre.
A támogatási összeg az Önkormányzat által tartandó várostalálkozó megszervezését, a pilotprojekt megvalósítását, valamint a nemzetközi várostalálkozókra utazás és az ottani szállás költségét fedezi.
A projekt 100%-os támogatási intenzitással finanszírozott, így megvalósítása az Önkormányzat részéről önrész biztosítását nem igényli. A támogatás 60%-a tervezetten 2026. első negyedévében kerül kifizetésre, a 2027-re ütemezett tevékenységek átmeneti finanszírozása azonban szükséges, mert a támogatás fennmaradó, 40%-ának kifizetése – utófinanszírozás formájában – a projekt sikeres teljesítése és lezárása után történik, az ütemezés szerint 2028. első félévében.
A pályázat a támogatói döntés értelmében nyertes minősítést kapott, amelyről a támogató, az Európai Oktatási és Kulturális Végrehajtó Ügynökség a kedvezményezetteket a főpályázó KÖFÉ-n keresztül 2025. szeptember 2-án értesítette. (2. melléklet).
Az Önkormányzat a csatlakozási folyamat első lépéseként 2025. szeptember 15-én elfogadta és az erre rendszeresített portálon elektronikusan aláírta a projekt erkölcsi nyilatkozatát (3. melléklet), majd 2025. november 10-én a támogatói nyilatkozatot (4. melléklet).
Ezt követően a projekt támogatási szerződését – tekintettel arra, hogy azt jelen projekt esetén csak a főpályázó köti meg – a KÖFE 2025. november 26-án, majd a támogató november 27-én írta alá (5. és 6. melléklet).


Indokolás:
Jelen előterjesztési kiegészítés oka, hogy Bürgerstiftung Barnim Uckermark (BBU) társult partner az előterjesztés jóváhagyását követően a konzorciumba kedvezményezett partnerként felvételt nyert (3. melléklet). Az előterjesztés „I. Előzmények” szövegét megváltoztattam annak céljából, hogy az új állapotot megfelelően tükrözze, valamint a konzorciumi szerződést és annak magyar nyelvű fordítását ezen dokumentumok naprakész verziójára cseréltem (1. és 2. melléklet). Mivel a támogatási szerződés és mellékleteinek változásait a konzorciumi szerződés is tartalmazza, valamint jelen előterjesztői kiegészítés 3. melléklete részletezi, továbbá mivel ezek a változtatások az Önkormányzatra nézve nem járnak további kötelezettségekkel, a támogatási szerződést és csatolmányait nem módosítottam.

Budapest, 2026. március 4. 

Mellékletek:
1. melléklet:	Konzorciumi szerződés tervezete angolul
2. melléklet:	Konzorciumi szerződés tervezete magyarul
3. melléklet:	A szerződésmódosítás szövege angolul és magyarul

